b'\n_START_ARTICLE_\nPonta de Pico\n_START_SECTION_\nHistoriaa\n_START_PARAGRAPH_\nTunnetun historian aikana Pico ei ole koskaan purkautunut varsinaisesta p\xc3\xa4\xc3\xa4kraatteristaan. Vuosina 1562\xe2\x80\x931564 sattunut purkaus vuoren kaakkoissivustalta synnytti laavavirran, joka ylsi mereen asti. Vuoden 1718 purkauksen laavavirta pys\xc3\xa4htyi rannikolle. Viimeisin purkaus on tapahtunut joulukuussa 1720, mink\xc3\xa4 j\xc3\xa4lkeen vuori on viett\xc3\xa4nyt enemm\xc3\xa4n tai v\xc3\xa4hemm\xc3\xa4n hiljaiseloa._NEWLINE_29. syyskuuta 2009 raportoitiin vuoren huipulla olevan fumarolin tupruttelevan ilmaan vulkaanisia kaasuja. CIVISAn ( port. Centro de Informa\xc3\xa7\xc3\xa3o e Vigil\xc3\xa2ncia Sismovulc\xc3\xa2nica dos A\xc3\xa7ores) raporttien mukaan ilmi\xc3\xb6 tapahtui aikaisin aamulla ja oli havaittavissa useissa kohdin Picon saarella sek\xc3\xa4 naapurisaarella Faialilla. Kaasupurkausta lukuun ottamatta kaikki muut sensorit n\xc3\xa4yttiv\xc3\xa4t kuitenkin normaaleja arvoja, joten ilmi\xc3\xb6lle ei l\xc3\xb6ytynyt varsinaisesti selityst\xc3\xa4.\n_START_SECTION_\nGeologiaa\n_START_PARAGRAPH_\nPico on osa Madalenan vulkaanista ryhm\xc3\xa4\xc3\xa4, yht\xc3\xa4 kolmesta vulkaanisesta yksik\xc3\xb6st\xc3\xa4, jotka muodostavat Picon saaren. Alueella tunnetaan kolme historiallisella ajalla tapahtunutta purkausta, vuosina 1562, 1718 ja 1720. Pinnanmuotojen perusteella vuori on syntynyt holoseenikaudella ja radiohiilimittaukset viittaavat my\xc3\xb6s vahvasti siihen, ett\xc3\xa4 vuori on alle 6\xc2\xa0000 vuotta vanha. Strukturaalisesti alue voidaan jakaa kahteen osaan: itse vuoreen ja sen it\xc3\xa4puolella olevaan repe\xc3\xa4m\xc3\xa4\xc3\xa4n (engl. Fissural Zone)._NEWLINE_Kraatteri Pico Alto on halkaisijaltaan noin 500 metri\xc3\xa4 ja syvyydelt\xc3\xa4\xc3\xa4n noin 30 metri\xc3\xa4. Sen vieress\xc3\xa4 on Piquinho, noin 70 metri\xc3\xa4 korkea vulkaaninen keko, joka muodostaa vuoren varsinaisen huipun.'